Două case şi două anexe gospodăreşti din localitatea Barcani au fost distruse într-un incendiu izbucnit vineri dimineaţă, informează Inspectoratul Judeţean pentru Situaţii de Urgenţă (ISU) Covasna.
Potrivit sursei citate, 30 de pompieri au intervenit pentru stingerea incendiului, care s-a soldat cu pagube materiale însemnate.
"În această dimineaţă, în jurul orei 03:20, dispeceratul Inspectoratului a primit multiple apeluri la numărul unic de urgenţă 112, care ne-au semnalat un incendiu de proporţii în localitatea Barcani. Din informaţiile oferite de apelanţi, incendiul se manifesta la două case şi două şuri, cu posibilităţi de propagare la alte vecinătăţi. La locul intervenţiei s-au deplasat două autospeciale de stingere din cadrul Staţiei de pompieri Întorsura Buzăului, o autospecială de stingere şi o autospecială de salvare de la înălţimi din cadrul Detaşamentului de pompieri Sfântu Gheorghe. După o primă evaluare a situaţiei, s-au suplimentat forţele de intervenţie. Astfel, au fost trimise în sprijin trei autospeciale de stingere de la Sfântu Gheorghe, Târgu Secuiesc şi de la Întorsura Buzăului cu personal venit din timpul liber. În total, la intervenţie, sub comanda domnului inspector şef, au participat 30 de pompieri care au luptat cu flăcările pentru limitarea şi lichidarea incendiul", precizează reprezentanţii ISU Covasna, potrivit Agerpres.
În urma incendiului au fost afectate două gospodării pe o suprafaţă totală de aproximativ 380 de metri pătraţi, iar două persoane au suferit atac de panică şi au fost asistate de către echipajul SAJ.
O comisie de cercetare urmează să stabilească în scurt timp cauza incendiului
Autorităţile locale au mulţumit pompierilor pentru intervenţia rapidă şi au lansat o campanie de sprijinire a celor două familii afectate de incendiu.
"Două case arse, două familii pe drumuri (...) Imaginile cred că spun totul, prea multe cuvinte nu îşi mai au rostul. Fac un apel la toţi oamenii din Barcani, Sita Buzăului şi oraşul Întorsura Buzăului. Orice ajutor este binevenit. Avem nevoie de voluntari pentru a reuşi să strângem fonduri. Acţiunea va începe duminică, ora 11.00. Cei care doresc să ajute, îi rog să ne întâlnim la sediul Primăriei Barcani. Mulţumesc şi apreciez enorm intervenţia pompierilor, care au ajuns foarte repede şi au oprit extinderea focului la cea de-a treia casă", a scris primarul comunei Barcani, Nicu Pastor, pe pagina de Facebook.